บูพางัดผ่อน0%ขยายฐานลูกค้า
รุกประกันสุขภาพซื้อได้ตลอดชีพ จ่ายยาวได้1ปีดูแลเหมือนเงินสด
9 ก.พ. 2555

รุกประกันสุขภาพซื้อได้ตลอดชีพ จ่ายยาวได้1ปีดูแลเหมือนเงินสด
บูพา ประกันสุขภาพ ขยายฐานลูกค้า ให้ผ่อน 0% นาน 12 เดือน พร้อมให้เคลมตลอดชีพ
นายแอนดริว วอง กรรมการผู้จัดการ บริษัท บูพา ประกันสุขภาพ (ประเทศไทย) เปิดเผยว่า บริษัทได้ออกกลยุทธ์การขายใหม่ด้วยการให้ลูกค้าบัตรเครดิตสามารถผ่อนค่าเบี้ย 0% ได้นาน 12 เดือน และภายใน 1-2 เดือนข้างหน้า ก็จะขยายไปยังลูกค้าเงินฝากธนาคารด้วยการหักบัญชีและได้สิทธิเช่นเดียวกัน ซึ่งลูกค้าเงินผ่อนจะได้รับสิทธิประโยชน์เหมือนกับลูกค้าเงินสดทุกประการ มีระยะเวลารอคอย 30 วัน คือ ถ้าป่วยภายใน 30 วัน ไม่สามารถเบิกค่ารักษาจากบริษัทได้ แต่ถ้าเป็นประกันอุบัติเหตุส่วนบุคคล(พีเอ) เบิกค่ารักษาได้ทันที
นอกจากนี้ ยังชูจุดเด่นเรื่องการรับประกันการต่อสัญญาประกันสุขภาพตลอดชีวิต แม้ลูกค้ารายนั้นจะมีการเคลมเป็นวงเงินสูงก็ตาม เพียงแต่ต้องทำประกันกับบริษัทก่อนอายุ 61 ปี และออกโฆษณาสื่อให้เห็นว่าบูพาให้ความคุ้มครองด้านประกันสุขภาพทุกกรณี ไม่ว่าจะเป็นการเจ็บป่วยเพียงเล็กน้อยหรือโรคร้ายแรง โดยไม่ต้องกังวลว่าบริษัทจะปฏิเสธความคุ้มครอง รวมถึงการสร้างแบรนด์ของบริษัทให้เป็นที่รู้จักมากขึ้น
นายวอง กล่าวว่า เบี้ยประกันสุขภาพเฉลี่ยของบริษัทต่อกรมธรรม์จะอยู่ประมาณ 1.5-1.6 หมื่นบาท ซึ่งลดลงจาก 2-3 ปีที่ผ่านมา ที่อยู่ระดับ 2-3 หมื่นบาทต่อกรมธรรม์ เพราะมีลูกค้าชาวไทยหันมาซื้อประกันสุขภาพที่คุ้มครองการเข้านอนรับการรักษาตัวในโรงพยาบาล หรือผู้ป่วยในมากขึ้น จากเดิมที่มีฐานลูกค้าชาวต่างชาติที่จะซื้อความคุ้มครองการรักษา ทั้งที่ไม่ต้องนอนโรงพยาบาล และนอนโรงพยาบาล ซึ่งเบี้ยจะสูง
นอกจากนี้ บริษัทจะมีการเพิ่มเงินลงทุนพิเศษอีก 50 ล้านบาท จากงบลงทุนปกติปีละ 20 ล้านบาท จะทำให้เงินลงทุนใน 3 ปีข้างหน้าเป็น 110 ล้านบาท จากเดิม 60 ล้านบาท โดยสำหรับทำ 10 โครงการขนาดใหญ่ เช่น การรีเอ็นจิเนียริ่งกระบวนการทำงานให้เป็นระบบไร้กระดาษซึ่งคาดว่าจะเสร็จสมบูรณ์ในปลายปีนี้ เพื่อให้พนักงานมีเวลาในการให้บริการแก่ลูกค้าที่รวดเร็วขึ้น และเพิ่มประสิทธิภาพการทำงานของพนักงานให้สูงขึ้นควบคู่กับการทำเคลมออนไลน์ หรืออีเคลม มาใช้ในการจ่ายค่าสินไหมทดแทน ด้วยการเชื่อมระบบกับโรงพยาบาลอย่างกลุ่มสมิติเวช และกลุ่มบีเอ็นเอชที่มีโรงพยาบาลในเครือ 6 แห่ง
นายวอง กล่าวว่า ในปีนี้บริษัทตั้งเป้าทำเบี้ยรับรวมเพิ่มขึ้น 25% จากปี 2554 และฐานลูกค้ารายบุคคลเพิ่มขึ้นอีก 12% จากปีที่ผ่านมาซึ่งมีทั้งสิ้น 2.2 แสนคน แต่ไม่ขอเปิดเผยตัวเลขเนื่องจากอยู่ระหว่างการตรวจสอบงบการเงินของผู้สอบบัญชีซึ่งหากเทียบจากปี 2553 บริษัทมีเบี้ยรับรวม 1,650 ล้านบาท และกำไร 50 ล้านบาท ในปี 2554 เบี้ยรับรวมเพิ่มขึ้น 25% เป็นเงิน 2,062.5 ล้านบาท และเป็นกำไร 62.5 ล้านบาท
ขณะที่ ปี 2555 นางวองตั้งเป้าหมายเพิ่มขึ้นอีก 25% จะเป็นเบี้ยรับรวม ประมาณ 2,577 ล้านบาท และกำไรสุทธิจะมีประมาณ 93.75 ล้านบาท